ที่ประชุมร่วมกันของรัฐสภา เตรียมพิจารณาร่างรัฐธรรมนูญแห่งราชอาณาจักรไทย แก้ไขเพิ่มเติม จำนวน 13 ฉบับ ในวาระที่ 1
การประชุมร่วมกันของรัฐสภา ในเวลา 09.30 น. วันนี้ (23 มิ.ย.64) โดยเป็นการพิจารณาร่างรัฐธรรมนูญแห่งราชอาณาจักรไทย แก้ไขเพิ่มเติม ที่เสนอทั้งจากฝ่ายรัฐบาล พรรคร่วมรัฐบาลและพรรคฝ่ายค้าน หลังที่ประชุมร่วมรัฐสภาลงมติไม่รับหลักการร่างรัฐธรรมนูญแห่งราชอาณาจักรไทย แก้ไขเพิ่มเติม ในวาระที่ 3 ไปวันที่ 17 มีนาคมที่ผ่านมา สำหรับร่างแก้ไขเพิ่มเติมรัฐธรรมนูญที่ฝ่ายรัฐบาล พรรคร่วมรัฐบาล และพรรคฝ่ายค้าน ได้ยื่นเสนอมีทั้งหมด 13 ฉบับ โดยร่างรัฐธรรมนูญแก้ไขเพิ่มเติมร่างแรก เป็นของนายไพบูลย์ นิติตะวัน ส.ส พรรคพลังประชารัฐ กับคณะ และอีก 8 ร่าง เป็นของ 3 พรรคร่วมรัฐบาลคือ พรรคประชาธิปัตย์ พรรคภูมิใจไทยและพรรคชาติไทยพัฒนา ส่วนอีก 4 ร่าง เป็นของพรรคร่วมฝ่ายค้าน ทั้งนี้ร่างของพรรคพลังประชารัฐ ได้เสนอแก้ไข 13 มาตรา ใน 5 ประเด็นคือ แก้ไขเพิ่มเติมหมวด 3 สิทธิและเสรีภาพขอบประชาชน ,แก้ไขระบบการเลือกตั้งและการพิจารณาพระราชบัญญัติงบประมาณ ส่วน 8 ร่างแก้ไขรัฐธรรมนูญของ 3 พรรคร่วมรัฐบาล ได้เสนอแก้ไขเพิ่มเติม เช่น ระบบเลือกตั้ง โดยใช้บัตรเลือกตั้ง 2 ใบ ,เรื่องที่มาของนายกรัฐมนตรี ,แก้ไขมาตรา 256 ในการลงมติเห็นชอบแก้ไขรัฐธรรมนูญให้ใช้เสียง 3 ใน 5 หรือ 450 เสียงแทน จากเดิมใช้เสียงข้างมากของรัฐสภาและแก้ไขปรับเปลี่ยนยุทธศาสตร์ชาติ 20 ปี เพื่อให้เข้ากับสถานการณ์ที่กำหนดด้านพรรคร่วมฝ่ายค้าน เสนอร่างแก้รัฐธรรมนูญ ทั้งหมด 4 ฉบับ ซึ่งในจำนวนนี้มีเพียงฉบับเดียวที่ทุกพรรคของฝ่ายค้านมีความเห็นร่วมกันเป็นเอกฉันทคือ ร่างแก้ไขมาตรา 272 ว่าด้วยการตัดอำนาจ ส.ว. ในการเลือกนายกรัฐมนตรี สำหรับการอภิปรายระหว่างฝ่ายค้าน ฝ่ายรัฐบาลและวุฒิสภา ได้แบ่งเวลาฝ่ายละ 6 ชั่วโมง รวม 18 ชั่วโมง